Manslagklagte teen Alec Baldwin glo binnekort laat vaarDie akteur Alec Baldwin (Foto: Angela Weiss/AFP) Die aanklagte van onwillekeurige manslag teen Hollywood-akteur Alec Baldwin weens ŉ noodlottige skietvoorval op ŉ rolprentstel, sal glo Vrydag laat vaar word nadat “nuwe feite” aan die lig gekom het en verdere ondersoek noop. Só het Baldwin se regsverteenwoordiger Donderdag gesê. Dit kom enkele weke voordat ŉ verhoor sou begin. Spesiale aanklaers wat verlede week aangestel is, sê hoewel die aanklagte teen Baldwin teruggetrek gaan word, is hy nog nie uit die moeilikheid nie. Baldwin is in Januarie van manslag aangekla nadat die kinematograaf Halyna Hutchins tydens die verfilming van Rust in New Mexico in 2021 doodgeskiet is. Hy het onskuldig gepleit. Baldwin het ’n Colt .45-handwapen tydens repetisies vasgehou toe dit afgegaan en Hutchins getref het. Die regisseur Joel Souza is ook gewond. Luidens ŉ verklaring deur New Mexico-prokureurs Kari Morrissey en Jason Lewis noop nuwe feite wat tydens die voorbereiding van die verhoor aan die lig gekom het, verdere ondersoek en forensiese ontleding. Dit beteken egter nie dat Baldwin nou skotvry van die voorval sal afkom nie. “Ons gaan die aanklagte van onwillekeurige manslag teen mnr. Baldwin van die hand wys om verdere ondersoek te doen. Hierdie besluit beteken egter nie dat strafregtelike klagte teen mnr. Baldwin nie weer ingestel kan word nie. Die ondersoek duur voort.” Volgens prokureurs bly die aanklagte teen Hannah Gutierrez-Reed, die jong wapenhanteerder wat verantwoordelik was vir wapens op die stel van die film, onveranderd. Baldwin se prokureurs het die aankondiging verwelkom om die saak teen Baldwin terug te trek. “Ons moedig ŉ behoorlike ondersoek na hierdie tragiese ongeluk aan,” het prokureurs Luke Nikas en Alex Spiro gesê. Die strafsaak teen Baldwin het die afgelope paar maande verskeie wetlike slaggate getref.